PATVIRTINTA

Molėtų rajono savivaldybės tarybos

2020 m. spalio d. sprendimu Nr. B1

**molėtų rajono savivaldybės VIETINĖS RINKLIAVOS UŽ LEIDIMO ORGANIZUOTI KOMERCINIUS RENGINIUS SAVIVALDYBEI PRIKLAUSANČIOSE AR VALDYTOJO TEISE VALDOMOSE VIEŠO NAUDOJIMO TERITORIJOSE IŠDAVIMĄ NUOSTATai**

**I SKYRIUS**

**BENDROSIOS NUOSTATOS**

1. Molėtų rajono savivaldybės vietinės rinkliavos už leidimo organizuoti komercinius renginius savivaldybei priklausančiose ar valdytojo teise valdomose viešo naudojimo teritorijose išdavimą nuostatai (toliau – Nuostatai) reglamentuoja vietinės rinkliavos už leidimo organizuoti komercinius renginius Molėtų rajono savivaldybei priklausančiose ar valdytojo teise valdomose viešo naudojimo teritorijose išdavimą (toliau – rinkliava) dydžius, jos rinkimo tvarką, lengvatas rinkliavos mokėtojams, rinkliavos grąžinimo tvarką, rinkimo kontrolė ir atsakomybę.

2. Pagrindinės Nuostatuose vartojamos sąvokos:

2.1. **Rinkliava** – Molėtų rajono savivaldybės tarybos (toliau – Savivaldybės tarybos) sprendimu nustatyta rinkliavos mokėtojams privaloma įmoka, galiojanti savivaldybės teritorijoje ir įskaitoma į savivaldybės biudžetą.

2.2. **Viešoji vieta –** Savivaldybės teritorijoje esanti valstybei ar savivaldybei nuosavybės teise priklausanti ar patikėjimo teise valdoma teritorija (gatvės, aikštės, aikštelės, pėsčiųjų takai, skverai, parkai, miškai, paplūdimiai bei jų prieigos, poilsio aikštelės, vandens telkiniai ir prieigos prie jų bei kitos žmonių susibūrimo vietos, išskyrus išnuomotą ar perduotą naudotis teritoriją), kurioje organizuojami renginiai.

2.3. **Komercinis renginys** – renginys, kurio organizatorius siekia pelno, arba renginys organizuojamas reklamos tikslais. Žiūrovai į renginį įleidžiami su bilietais arba be jų. Renginyje gali būti prekiaujama arba teikiamos paslaugos.

3. Rinkliava netaikoma asmenims, organizuojantiems renginius privačiose arba valstybės (savivaldybės) išnuomotose žemės valdose (kai mokamas žemės mokestis).

 4. Rinkliavą moka fiziniai ir juridiniai asmenys.

5. Rinkliavos dydį nustato Savivaldybės taryba. Šį dydį Savivaldybės taryba atskiru sprendimu gali kartą per metus indeksuoti, taikydama metinį vartojimo kainų indeksą, jeigu jis didesnis negu 1,1.

6. Rinkliavos rinkimą kontroliuoja Savivaldybės kontrolierius (Savivaldybės kontrolės ir audito tarnyba).

7. Nuostatuose vartojamos sąvokos atitinka Lietuvos Respublikos rinkliavų įstatyme ir kituose teisės aktuose apibrėžtas sąvokas.

**II SKYRIUS**

**RINKLIAVOS DYDŽIAI**

8. Rinkliavos dydžiai už leidimą organizuoti komercinius renginius:

8.1. kai renginys vyksta kaimo ar miestelio teritorijoje – 30,00 Eur už parą;

8.2. kai renginys vyksta miesto teritorijoje – 70,00 Eur už parą;

8.3. kai renginio trukmė ilgesnė nei 1 para, už kiekvieną kitą parą mokama 30,00 Eur – miesto teritorijoje, 15,00 Eur – kaimo ar miestelio teritorijoje.

**III SKYRIUS**

**RINKLIAVOS MOKĖJIMO TVARKA**

9. Fiziniai ir juridiniai asmenys, norintys gauti leidimą rengti komercinį renginį, raštu ar elektroninėmis priemonėmis kreipiasi į Molėtų rajono savivaldybę. Leidimai išduodami vadovaujantis renginių, vykstančių viešosiose vietos organizavimo tvarka ir sumokėjus nustatyto dydžio vietinę rinkliavą.

10. Rinkliava mokama į Savivaldybės nurodytą atsiskaitomąją sąskaitą.

11. Visos rinkliavos pajamos įskaitomos į Savivaldybės biudžetą.

12. Rinkliava turi būti sumokėta prieš išduodant leidimą organizuoti komercinius renginius.

**IV SKYRIUS**

**RINKLIAVOS LENGVATOS**

13. Rinkliava netaikoma:

13.1. renginiams, kurie skirti nepilnamečiams vaikams;

13.2. sporto renginiams, kuriuose vyksta sporto varžybos ar kitos rungtys, propaguojamas sportas ar sveikas gyvenimo būdas ir nėra prekiaujama alkoholiniais gėrimais;

13.3 kai renginio organizatoriai yra valstybės ar savivaldybės institucijos ar jos padaliniai, Savivaldybės biudžetinės įstaigos ar viešosios įstaigos, kurių savininkė yra Savivaldybė;

13.4. labdaros ir paramos renginiams;

13.5. renginio rėmėjams.

**V SKYRIUS**

**RINKLIAVOS GRĄŽINIMO ATVEJAI**

14. Rinkliava arba jos dalis grąžinama tuo atveju, kai:

14.1. sumokėta daugiau, negu nustatytas rinkliavos dydis (grąžinama priemoka);

14.2. leidimu nepasinaudota dėl priežasčių, nepriklausančių nuo rinkliavos mokėtojo;

14.3. leidimas neišduodamas.

15. Sumokėta rinkliava arba jos dalis grąžinama nurodant grąžinimo priežastis.

16. Rinkliava grąžinama jos mokėtojui, jei jis per 30 kalendorinių dienų nuo rinkliavos sumokėjimo pateikia prašymą Molėtų rajono savivaldybės administracijai ir dokumentus, pagrindžiančius rinkliavos grąžinimo priežastį.

17. Panaikinus leidimą organizuoti komercinius renginius Savivaldybei priklausančiose ar valdytojo teise valdomose viešo naudojimo teritorijoje už renginių organizavimo tvarkos pažeidimą arba pagal kontroliuojančių institucijų raštiškus pranešimus, sumokėta rinkliava negrąžinama.

**VI SKYRIUS**

**DELSPINIGIŲ DYDIS, JŲ APSKAIČIAVIMO, MOKĖJIMO TVARKA IR ATLEIDIMO NUO DELSPINIGIŲ ATVEJAI**

18. Jeigu asmuo nesumoka rinkliavos iki šių Nuostatų 12 punkte nurodyto leidimo išdavimo momento, Molėtų rajono savivaldybės administracija atsisako suteikti paslaugą, todėl delspinigiai nenustatomi.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_